
Text rozhodnutia
Súd: Krajský súd Prešov Spisová značka: 24Co/16/2019 Identifikačné číslo súdneho spisu: 8716200748 Dátum vydania rozhodnutia: 19. 11. 2020 Meno a priezvisko sudcu, VSÚ: JUDr. Eliška Wagshalová ECLI: ECLI:SK:KSPO:2020:8716200748.3 ROZSUDOK V MENE SLOVENSKEJ REPUBLIKY Krajský súd v Prešove v senáte zloženom z predsedníčky senátu JUDr. Elišky Wagshalovej a členov senátu JUDr. Antónie Kandravej a JUDr. Ingrid Kalinákovej, v spore žalobcu: Mesto Vysoké Tatry, 062 01 Starý Smokovec, IČO: 00 326 585, zastúpený: JUDr. František Komka, advokát, Hlavná 27, 080 01 Prešov, proti žalovanému: Bývalé urbárske spolumajiteľstvo Milbach - pozemkové spoločenstvo, so sídlom Mlynica 141, 059 91 Mlynica, IČO: 31 300 103, zastúpený: Advokátska kancelária JUDr. SIDOR, s.r.o., so sídlom Zdravotnícka 4373/6, 058 01 Poprad, IČO: 36 866 156,o zrušenie spoločenstva s prísl., o odvolaní žalobcu proti rozsudku Okresného súdu Poprad sp. zn. 15C/14/2016-93 zo dňa 4.12.2018 takto r o z h o d o l : I. Potvrdzuje rozsudok vo výroku II. II. Odmieta odvolanie proti výroku I. III. Žalovaný má nárok na náhradu trov odvolacieho konania voči žalobcovi v rozsahu 100 %. o d ô v o d n e n i e : Predmet konania 1. Žalobca sa v konaní domáha zrušenia Bývalého urbárskeho spolumajiteľstva Milbach - pozemkového spoločenstva. Obsah napadnutého rozhodnutia 2. Okresný súd Poprad ako súd prvej inštancie (ďalej len „súd“) napadnutým rozsudkom rozhodol tak že cit.: „I. Návrh žalobcu na prerušenie konania z a m i e t a. II. Súd žalobu z a m i e t a. III. Žalovaný má voči žalobcovi nárok na náhradu trov konania v rozsahu 100%.“ 3. Súd svoje rozhodnutie odôvodnil tým, že skutkovo mal za preukázané, že Obvodný úrad v Poprade rozhodnutím Rg. č. 12/96-práv 96/03011-002 zo dňa 18.3.1996 registroval Bývalé urbárske spolumajiteľstvo Milbach - pozemkové spoločenstvo. Notárskou zápisnicou N 391/2003 Nz 92217/2003 zo dňa 14.10.2003 bolo osvedčené nadobudnutie spoluvlastníckych podielov jednotlivých členov uvedených v notárskej zápisnici k nehnuteľnostiam a to vydržaním podľa § 134 Občianskeho zákonníka. Žalobca sa žalobou podanou na súde dňa 27.1.2016 domáhal zrušenia žalovaného a nariadenia jeho likvidácie. 4. Prijal právny záver, podľa ktorého žalobcovi nesvedčí aktívna vecná legitimácia. Zo žiadneho všeobecne záväzného právneho predpisu nevyplýva aktívna vecná legitimácia žalobcu. Absentuje hmotnoprávne ustanovenie, na základe ktorého by bol žalobca oprávnený domáhať sa zrušenia žalovaného. Z uvedených dôvodov preto súd žalobu zamietol. Žalobca podal návrh na prerušenie konania podľa § 162 ods. 1 písm. b) CSP. Súd v tejto súvislosti uvádza, že je len na jeho posúdení, či takýto návrh podá alebo nie. Súd nedospel k záveru o splnení podmienok na konanie o súlade právnych predpisov. Preto zamietol návrh žalobcu na prerušenie konania. 5. Poukázal na ust. § 6, ods. 1,2 zákona č. 97/2013 Z.z., § 162, ods. 1,3 CSP. 6. O trovách konania rozhodol s poukazom na ust. § 255, ods. 1 CSP tak, že žalovanému priznal voči žalobcovi nárok na náhradu trov konania v rozsahu 100%. Obsah odvolania žalobcu. 7. Proti rozsudku podal odvolanie žalobca. Navrhol, aby odvolací súd rozsudok zrušil a vec vrátil súdu prvej inštancie na ďalšie konanie a nové rozhodnutie. V odvolaní uviedol, že nesúhlasí s právnym názorom súdu prvej inštancie o nedostatku aktívnej legitimácie na strane žalobcu. Zo skutkových tvrdení žalobcu vyplýva, že žalovaný ako Bývalé urbárske spolumajiteľstvo Milbach - pozemkové spoločenstvo so sídlom Mlynica 141, bolo založené od samého prvopočiatku v dôsledku porušenia zákona a na základe absolútne neprávnych právnych úkonov, akými sú napr. spoločenská zmluva, zoznam členov spoločenstva, notárska zápisnica spísaná notárkou Alžbetou Podhorskou. Právne úkony postihnuté absolútnou neplatnosťou nemajú za následok vznik, zmenu alebo zánik práv alebo povinností. Absolútna neplatnosť právneho úkonu nastáva priamo zo zákona - ex lege, a pôsobí od začiatku - ex tunc voči každému. Každý, kto ma na tom naliehavý právny záujem, môže sa jej bez časového obmedzenia dovolávať súdnou i mimosúdnou cestou. Je nesporné, že zák. č. 181/1995 Z. z. o pozemkových spoločenstvách, ktorý nadobudol účinnosť dňom 1.9.1995, a ktorý platil až do novely zák. č. 97/2013 o pozemkových spoločenstvách ustanovením § 24 upravoval, že súd môže na návrh osoby, ktorá osvedčí právny záujem rozhodnúť o zrušení spoločenstva a o jeho likvidácii ak zaniknú predpoklady vyžadované zákonom na vznik spoločenstva alebo ak sa jeho založením porušil zákon. Novela citovaného zákona zák. č. 97/2013 Z. z., ktorá nadobudla účinnosť dňom 1.5.2013 taktiež v ustanovení § 6 ods. 1 písm. b/ upravuje, že spoločenstvo sa zrušuje dňom uvedeným v rozhodnutí súdu o zrušení spoločenstva alebo dňom, keď toto rozhodnutie nadobudne právoplatnosť. Podľa názoru žalobcu treba mať zato, že ustanovenie § 6 ods. 1 písm. b/ je obsahovo v súlade s pôvodným ustanovením § 24 zák. č. 181/1995 Zb., podľa ktorého súd mohol na návrh osoby, ktorá osvedčí právny záujem rozhodnúť o zrušení spoločenstva a o jeho likvidácii za splnenia dvoch samostatných podmienok a to, ak zaniknú predpoklady vyžadované zákonom na vznik spoločenstva alebo ak sa jeho založením porušil zákon (čo je dané v prejednávanej veci). Nová právna úprava obsah ustanovenia § 24 prevzala do ust. § 6 ods. 1 spoločenstvo sa zrušuje dňom uvedeným v rozhodnutí súdu o zrušení spoločenstva alebo dňom keď toto rozhodnutie nadobudne právoplatnosť, teda súdu naďalej prislúcha rozhodovanie o zrušení spoločenstva, ku ktorému môže dôjsť tak ako bolo upravené predtým, ak zanikli predpoklady vyžadované zákonom na vznik spoločenstva, resp. ak sa jeho založením porušil zákon, čo u žalovaného je dané. Žalobca poukazuje na vyslovený právny názor a závery ústavného súdu v jeho náleze na strane 37. a nasl., ktorými sú viazané všetky všeobecné súdu, kde okrem iného vyplýva, že pri akceptovaní premisy, že vlastníctvo bývalých podielnikov zostalo zachované, bolo úlohou správneho orgánu (a aj súdu) odôvodniť právne nástupníctvo členov pozemkového spoločenstva po „pôvodných podielnikoch", teda vysporiadať sa s tým, ako členovia pozemkového spoločenstva ktorí sú uvedení vo výrokovej časti rozhodnutia, vstúpili do práv a povinností po pôvodných urbárnikoch vrátane identifikácie samotných pôvodných urbárníkov. Vo všeobecnosti konštatuje ústavný súd, je právnym nástupcom totiž ten, kto vstupuje do práv a povinnosti právneho predchodcu na základe skutočností ustanovených hmotným právom. K záveru o tom, kto je právnym nástupcom nemožno dospieť bez riadnej identifikácie pôvodného subjektu jednotlivých pôvodných urbárnikov, od ktorého sa nástupníctvo odvádza. Hodnotenie odvolacieho súdu 8. Krajský súd v Prešove (ďalej len „odvolací súd“) príslušný na rozhodnutie o odvolaní (§ 34 zákona č. 160/2015 Z. z. Civilný sporový poriadok, ďalej len „CSP“) v zmysle zásad uvedených v § 470 ods. 1 a 2 CSP, vzhľadom na včas podané odvolanie preskúmal napadnutý rozsudok, ako aj konanie mu predchádzajúce v zmysle zásad vyplývajúcich z ust. § 379 a nasl. CSP, bez nariadenia pojednávania (§ 385 CSP a contrario) tým, že miesto a čas vyhlásenia rozhodnutia oznámil na úradnej tabuli súdu Krajského súdu v Prešove a na jeho webovej stránke najmenej 5 dní vopred a dospel k záveru, že odvolanie žalobcu nie je dôvodné. 9. Súd prvej inštancie v dostatočnom rozsahu zistil skutkový stav a zo zistených skutočností prijal správny právny záver. Keďže ani v priebehu odvolacieho konania sa na týchto skutkových a právnych zisteniach nič nezmenilo, odvolací súd si osvojil náležité a presvedčivé odôvodnenie rozhodnutia súdom prvej inštancie, na ktoré v plnom rozsahu odkazuje a vo vzťahu k odvolacím námietkam uvádza( § 387, ods. 2 CSP). 10. Žalobca v odvolaní namieta nesprávne právne posúdenie súdu, ktorý žalobu zamietol z dôvodu absencie aktívnej vecnej legitimácie žalobcu. Má za to, že súd má povinnosť na návrh každého, kto osvedčí právny záujem, rozhodnúť o zrušení pozemkového spoločenstva, ak sa jeho založením porušil zákon. 11. Podľa § 6, ods. 1 zákona č. 97/2013 Z.z. o pozemkových spoločenstvách Spoločenstvo sa zrušuje a) znížením počtu členov spoločenstva na menej ako päť, b) dňom uvedeným v rozhodnutí súdu o zrušení spoločenstva alebo dňom, keď toto rozhodnutie nadobudne právoplatnosť, c) zrušením konkurzu po splnení rozvrhového uznesenia, zrušením konkurzu z dôvodu, že majetok úpadcu nepostačuje na úhradu výdavkov a odmenu správcu konkurznej podstaty, zamietnutím návrhu na vyhlásenie konkurzu pre nedostatok majetku, zastavením konkurzného konania pre nedostatok majetku, zrušením konkurzu pre nedostatok majetku alebo zrušením konkurzu po splnení konečného rozvrhu výťažku, d) rozhodnutím zhromaždenia. 12. Podľa § 6, ods. 2 zákona č. 97/2013 Z.z. o pozemkových spoločenstvách člen spoločenstva môže podať na súd návrh na zrušenie spoločenstva, ak a) spoločenstvo nevykonáva činnosť a b) výbor ani dozorná rada nemá minimálny počet členov a nenastúpil náhradník alebo nie sú zvolení členovia výboru a dozornej rady alebo výboru a dozornej rade uplynulo funkčné obdobie a ani opakovane nie je zvolený nový výbor alebo nová dozorná rada. 13. Vychádzajúc z vyššie citovaných ustanovení zákona o pozemkových spoločenstvách pozemkové spoločenstvo je právnickou osobou a ako právnická osoba môže aj zaniknúť. Zániku pozemkového spoločenstva ako právnickej osoby, obdobne ako je tomu aj v prípade iných právnických osôb, predchádza jeho zrušenie. Zákon o pozemkových spoločenstvách upravuje zrušenie a zánik pozemkového spoločenstva najmä v § 6, v ktorom sú ustanovené dôvody zrušenia pozemkového spoločenstva a aktívna legitimácia na podanie návrhu člena pozemkového spoločenstva na zrušenie pozemkového spoločenstva na súd. O zrušení pozemkového spoločenstva môže na návrh člena pozemkového spoločenstva rozhodnúť súd (§ 6 ods. 1 písm. b) zákona o pozemkových spoločenstvách). Ak súd rozhodne o zrušení pozemkového spoločenstva, pozemkové spoločenstvo sa zrušuje dňom uvedeným v rozhodnutí súdu o zrušení pozemkového spoločenstva alebo dňom, keď toto rozhodnutie nadobudne právoplatnosť.( viď Uznesenie Najvyššieho súdu SR, sp.zn. 1KO/24/2019 zo dňa 9.6.2020). V zhode so záverom citovaného právneho záveru najvyššieho súdu, odvolací súd, rovnako ako aj súd prvej inštancie má za to, že v prejednávanej veci, domáhať sa zrušenia pozemkového spoločenstva je oprávnený len člen tohto spoločenstva z dôvodov taxatívne uvedených v § 6, ods. 2 Zákona o pozemkových spoločenstvách. Na základe uvedeného je dôvodný záver súdu prvej inštancie o nedostatku aktívnej vecnej legitimácie žalobcu. Ak žalobca poukazuje na predchádzajúcu zákonnú úpravu, bolo by v rozpore so zásadou zákazu retroaktivity takúto právnu normu aplikovať na prejednávaný prípad. 14. Predmetom konania je návrh na zrušenie pozemkového spoločenstva, nie návrh na určenie absolútnej neplatnosti právneho úkonu (notárskej zápisnice), na základe ktorej došlo k založeniu žalovaného pozemkového spoločenstva. Vo vzťahu k námietke žalobcu, že súd podľa obsahu mal posudzovať absolútnu neplatnosť notárskej zápisnice, odvolací súd poukazuje na rozsudok NS SR, sp.zn. 2 Cdo 11/2007 zo dňa 29.1.2008 podľa ktorého: „Zo samotnej podstaty činnosti notára spočívajúcej v osvedčovaní právne významných skutočností je zrejmé, že žaloba o neplatnosť takéhoto osvedčenia vydaného notárom, do úvahy neprichádza. Notársky poriadok preto ani nemá osobitné ustanovenie, ktoré by umožňovalo osobe tvrdiacej o sebe, že bola vydaným osvedčením dotknutá na svojich právach, požiadať súd, aby určil neplatnosť osvedčenia. Rovnako ani hmotné právo (Občiansky zákonník, Obchodný zákonník) nemá zákonné ustanovenia, ktoré by umožňovali dotknutej osobe domáhať sa (ne)platnosti osvedčenia vydaného notárom. V hmotnom práve sa nachádzajú len zákonné ustanovenia, ktoré upravujú platnosť právneho úkonu.“ V prejednávanom prípade je predmetom konania návrh žalobcu na zrušenie spoločenstva ( žalovaného ) tak, ako to vo svojom žalobnom návrhu jasne vymedzil žalobca. Ak by aj súd mal posúdiť podľa obsahu žalobu ako žalobu o určenie neplatnosti právneho úkonu, na základe ktorého bol žalovaný založený, v súlade s citovanou judikatúrou by takého určenie v občianskoprávnom konaní neprichádzalo do úvahy. V súvislosti s Nálezom Ústavného súdu , č.k. IV. ÚS SR 150/2018-144 zo dňa 6.12.2018 a jeho argumentáciou citovanou žalobcom v odvolaní, odvolací súd poukazuje na skutočnosť, že v dôsledku predmetného nálezu ÚS SR bol zrušený rozsudok NS SR, sp.zn. 10 Sžr 154/2016 zo dňa 23.8.2017 a v predmetnom konaní sa rieši aj otázka vlastníckeho práva členov pozemkového spoločenstva žalovaného. 15. Ani ďalšie skutočnosti uvádzané odvolateľom v odvolaní nie sú spôsobilé spochybniť vecnú správnosť napadnutého rozsudku. Vychádzajúc z uvedeného, odvolací súd postupom vyplývajúcim z ustanovenia § 387 ods. 1 a ods. 2 C.s.p. rozsudok ako vecne správny potvrdil. 16. O trovách odvolacieho konania rozhodol odvolací súd podľa § 396 ods. 1, § 251, § 255 ods. 1 CSP. 17. Toto rozhodnutie prijal senát Krajského súdu v Prešove pomerom hlasov 3:0. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 C.s.p.). Dovolateľ musí byť s výnimkou prípadov podľa § 429 ods.2 v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2020:8716200748.3 (dáta aktuálne k 10. 11. 2026). Záväzné je znenie zverejnené súdom.




